20/09/2021 | Administración LocalMunicipal
Narón
Secretaría
Bases do concurso para a elaboración do doce denominado “Tarta de Narón”

Esta Alcaldesa, por resolución de data 15 de setembro de 2021, aprobou as Bases do Concurso para a elaboración do doce denominado “Tarta de Narón”, nos seguintes termos: O Concello de Narón, interesado en contar cun produto gastronómico representativo do seu municipio que ofreza condicións de excelencia e singularidade; permita promocionar e publicitar o seu territorio, e dar a coñecer en todos os ámbitos xeográficos o nome da localidade, está en fase de tramitación do rexistro da marca “Tarta de Narón” e o seu logotipo, nº marca: M4131554 (publicado no Boletín Oficial da Propiedade Industrial o 10 de agosto de 2021). Para acadar os obxectivos citados, procede neste intre convocar un concurso de ideas para a elaboración dese doce, coas condicións e características que despois se dirán. Como xa se indicou o obxectivo último deste proceso céntrase en poñer en valor e impulsar a riqueza pasteleira do seu territorio. Esta manufactura, sen prexuízo da súa promoción en eventos turísticos, de ocio ou estritamente gastronómicos ou de degustación, destinarase ao seu consumo final polos particulares. Para tal fin, os participantes tentarán elaborar un doce que represente as características culturais e gastronómicas da zona en cuestión, empregando na medida do posible ingredientes e técnicas propias da contorna. A elaboración gañadora será a elixida para pasar a formar parte nas vitrinas das pastelerías que a desexen ofrecer como reclamo turístico e gastronómico. Deste xeito intentarase dinamizar tanto o sector da panadería e pastelería como a economía local no seu conxunto. Para que este feito se poida materializar con éxito, a última fase do procedemento caracterizarase por unha xornada formativa, onde o gañador ou gañadora mostrará aos demais concursantes, ou profesionais interesados na súa comercialización, o proceso de elaboración do seu doce. A importancia deste paso é clave, xa que só así se poderá garantir tanto a calidade da elaboración como a homoxeneidade da oferta. Para os fins expostos, a Concellería de Turismo do Concello de Narón convoca o presente concurso coas condicións e características recollidas nestas  O concurso vai dirixido a toda persoa maior de idade, profesionais da pastelería, restauración e en xeral do mundo gastronómico, que cumpran un dos seguintes requisitos: - Empadroados/as no concello de Narón con actividade profesional noutro concello nos últimos dous anos. - Con actividade profesional no concello de Narón nos últimos dous anos.  A elaboración debe ser de produción propia.  Cada participante presentará unha única elaboración.  A elaboración elixida debe conter como ingrediente protagonista as noces.  A elaboración debe poder considerarse un “doce de viaxe”. - Transportarse sen necesidade de refrixeración. - Ter unha conservación superior a dez días.  A elaboración debe ter un peso de entre 800g e 1000g e entrar nun paquete de 24cm x 24cm x 3,8 cm.  A inscrición farase a través da sede electrónica do Concello de Narón, con acceso dende a web municipal www.naron.es, apartado ACTIVIDADES.  O prazo de presentación das solicitudes será de 30 dias naturais contados a partir do día seguinte ao da publicación do extracto destas bases no Boletín Oficial da Provincia da Coruña. En todo caso os/as solicitantes achegarán: NIF, enderezo completo, teléfono e correo electrónico do/da autor/a e declaración responsable asinada comprensiva da aceptación destas bases, da autoría, orixinalidade e inexistencia no mercado de produtos idénticos ao doce a elaborar, así como da cesión gratuíta da receita da súa manufactura ao Concello de Narón para ser posta a disposición do público para o seu coñecemento xeral, e para a súa posterior cesión ou comercialización nas condicións que acorde e determine unilateralmente o propio Concello, sen dereito a indemnización ningunha por este feito. As propostas inscritas, sempre que cumpran os requisitos esixidos nestas bases, presentaranse elaboradas e listas para degustar polo xurado o día, hora e lugar sinalado polo concello, que será comunicado aos participantes cunha semana de antelación, para acadar a presentación simultánea de todas as manufacturas. A cualificación máxima acadada polos participantes será de 100 puntos, distribuídos do seguinte xeito:  Aroma e sabor – 40 puntos: valoraranse neste punto as características olfactivas e gustativas: Aspectos como potencia e notas aromáticas, sabor e textura.  Emprego de produtos da contorna – 15 puntos: valorarase que os participantes empreguen na elaboración ingredientes producidos ou transformados no concello de Narón ou comarca, así como a súa particular natureza e efectos sobre o custo do resultado final do produto.  Aspecto visual – 20 puntos: valorarase neste apartado o acabado da elaboración así como a homoxeneidade e, en xeral, en que medida resulta apetecible para un potencial cliente.  Orixinalidade da proposta - 15 puntos: este aspecto centrarase en cuantificar en que medida a elaboración emprega ingredientes, técnicas ou formatos innovadores ou non empregados habitualmente.  Orixe cultural ou etnográfica da proposta - 10 puntos: valorarase se a elaboración está inspirada ou baseada nalgunha tradición cultural ou gastronómica do concello de Narón ou arredores. O xurado estará composto polos seguintes membros:  Cociñeira ou cociñeiro profesional  Pasteleira/o  Profesional da área de formación  Representante do Concello con voz e sen voto Ademais, participará un funcionario/a municipal que actuará en calidade de secretario/a por delegación no seu caso do titular da Secretaría Xeral do Concello, con voz e sen voto. Os nomes do xurado daranse a coñecer con suficiente antelación ao fallo do concurso a través dos medios de comunicación do Concello. A cualificación final de cada elaboración realizarase mediante a media aritmética das tres puntuacións outorgada polos membros do xurado. En caso de empate o gañador será aquel que obteña unha puntuación superior nos apartados de aspecto, aroma e sabor da elaboración. No caso dun empate reiterado gañará aquela elaboración cuxo resultado da desviación típica das cualificacións outorgadas por cada xurado sexa menor. É dicir, aquela torta coa que o xurado estea estatisticamente máis de acordo. Establécense os seguintes premios, que poderán ser declarados desertos e estarán suxeitos ao disposto na lexislación fiscal vixente no momento da concesión:  Primeiro premio: 1.200,00 €  Segundo premio: 600,00 €  Terceiro premio: 300,00 € * Para a entrega dos premios aos gañadores/as, será obrigatoria a realización previa da xornada de formación por parte da persoa gañadora do concurso, aos demais concursantes ou profesionais interesados na elaboración e comercialización da torta, cun máximo de dous obradoiros de 3 horas cada un. Os premios serán entregados simbolicamente nun acto público en data e lugar que se dará a coñecer con suficiente antelación, sen prexuízo de que nos días seguintes ao acto se realice o efectivo ingreso do premio na conta bancaria da persoa beneficiaria. Cada concursante que resulte premiado deberá achegar a seguinte documentación:  Copia do DNI, no caso de non estar esta xa en posesión do Concello.  Declaración responsable na que conste que non está incurso en ningunha das causas que determina o artigo 13 da Lei 38/2003, do 17 de novembro, xeral de subvencións, que está ao corrente das súas obrigas tributarias (Estado, Comunidade Autónoma e Concello de Narón) e fronte á Seguridade Social, e que non é debedor por resolución de procedencia de reintegro de subvención.  Ficha bancaria cos datos da conta na que se realizará o ingreso, no caso de non estar esta xa en posesión do Concello.  Modelo 145 de Facenda (comunicación de datos ao pagador). Sen prexuízo do recoñecemento do cedente como autor da creación do produto, a receita do produto elixido farase pública con ocasión da súa presentación, co fin de que os obradores e profesionais do municipio poidan comercializala baixo a devandita marca rexistrada polo Concello de Narón, nas condicións xurídicas e económicas exclusivamente determinadas por este Concello. Corresponde á Administración municipal a realización de cantos trámites precisos resulten – elaboración dun regulamento ou manual de uso específico das condicións de uso da marca, determinación das características que debe cumprir o produto final; controis e vixilancia e seguimento da trazabilidade alimentaria; sancións ou responsabilidades derivadas do seu uso indebido, e determinación, se é o caso, das cotas ou canon que se aplicará ás empresas que pretendan usar a marca – para o rexistro e posterior explotación da receita e artigo cedidos. Particularmente faise constar que:  Propiedade intelectual. A receita gañadora, no suposto de ser susceptible de propiedade intelectual, resulta cedida ao Concello de Narón, sen custo adicional e con expresa facultade de cesión a terceiros, dos dereitos de explotación sobre a receita.  Autorízase ao Concello á divulgación dos nomes e fotografía dos participantes e as receitas, a publicalas por calquera medio para súa promoción.  A participación no concurso supón a plena aceptación das bases do concurso, así como do xurado e o seu fallo que non poderán ser obxecto de impugnación. O Concello de Narón resérvase a facultade decisoria no caso de controversia á hora de interpretar estas bases. As presentes bases publicaranse no Boletín Oficial da Provincia da Coruña e remitiranse á Base de Datos Nacional de Subvencións que publicará un extracto no BOP, ademais de ser expostas na páxina web do Concello. Establécense os seguintes medios para a obtención de calquera información adicional: - Correo electrónico: tartadenaron@naron. es - Teléfono: 637 233 197 Narón, 15 de setembro de 2021 A alcaldesa Marian Ferreiro Díaz